**Ministru kabineta noteikumu projekta**

**„Grozījumi Ministru kabineta 2018.gada 4.janvāra noteikumos Nr.16 „Noteikumi par akcīzes nodokļa nodrošinājumiem””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts **„**Grozījumi Ministru kabineta 2018.gada 4.janvāra noteikumos Nr.16 „Noteikumi par akcīzes nodokļa nodrošinājumiem”” (turpmāk – Noteikumu projekts) izstrādāts, lai noteiktu, ka Ministru kabineta 2018.gada 4.janvāra noteikumu Nr.16 „Noteikumi par akcīzes nodokļa nodrošinājumiem” (turpmāk – MK noteikumi) 33. un 34.punktā noteiktās priekšrocības vispārējā nodrošinājuma piemērošanā paredzētas tikai Padziļinātās sadarbības programmas Sudraba un Zelta līmeņa dalībniekiem, kā arī precizētu atsevišķas MK noteikumu normas tiesību normu piemērošanā konstatēto problēmu novēršanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Konceptuālais ziņojums „Par Padziļinātās sadarbības programmas darbību un tās attīstības modeli”” (Ministru kabineta 2018.gada 27.jūnija rīkojums Nr. 290);  Ministru kabineta 2017.gada 21.jūlija rīkojums Nr.379 „Par konceptuālo ziņojumu „Par atjaunojamo energoresursu izmantošanu transporta sektorā””;  Ministru kabineta noteikumu projekts „Padziļinātās sadarbības programmas darbības noteikumi” (prot. Nr.38, 4.§, VSS-993). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu 16.1.apakšpunktā noteikts, ka Valsts ieņēmumu dienests (turpmāk – VID) neizsniedz vai nepārreģistrē vispārējā nodrošinājuma apliecību, ja iesniegtais vispārējais nodrošinājums ir mazāks par šo noteikumu 32. vai 33.punktā norādīto iesniegtā vispārējā nodrošinājuma lielumu. Savukārt gadījumos, kad nodokļu maksātājs nav iesniedzis akcīzes nodokļa vispārējo nodrošinājumu, VID nav noteiktas tiesības atteikt akcīzes nodokļa vispārējā nodrošinājuma apliecības izsniegšanu vai pārreģistrēšanu – līdzīgi, kā tas šobrīd ir noteikts attiecībā uz vienreizējā nodrošinājuma neizsniegšanu vai nepārreģistrēšanu MK noteikumu 48.1.apakšpunktā.  Tādējādi Noteikumu projekts paredz papildināt MK noteikumus ar 16.1.apakšpunktu, nosakot, ka VID neizsniedz vai nepārreģistrē akcīzes nodokļa vispārējā nodrošinājuma apliecību, ja nav iesniegts nodrošinājums.  Šobrīd MK noteikumu 31.punktā noteikts, kas veido iesniedzamo vispārējo nodrošinājumu gadījumos, kad nodokļu maksātājam ir piemērots iesniedzamā vispārējā nodrošinājuma samazinājums saskaņā ar MK noteikumu 30.punkta nosacījumiem.  Savukārt MK noteikumu 29.punktā noteikti lielumi, kas veido vispārējā nodrošinājuma apmēru.  Ja nodokļu maksātājam nav piemērots iesniedzamā vispārējā nodrošinājuma samazinājums, tad iesniedzamo vispārējo nodrošinājumu veido lielumi, kas veido vispārējā nodrošinājuma apmēru atbilstoši MK noteikumu 29.punktā noteiktajai kārtībai, taču pašreiz MK noteikumos tas nav noteikts.  Tādējādi situācijā, kad nodokļu maksātājam nav piemērots iesniedzamā vispārējā nodrošinājuma samazinājums, VID nevar apturēt vispārējā nodrošinājuma apliecības darbību uz laiku līdz 90 dienām, ja iesniegtais vispārējais nodrošinājums ir pārsniegts.  Ņemot vērā minēto, MK noteikumus paredzēts papildināt ar jaunu 31.1punktu, nosakot iesniedzamā vispārējā nodrošinājuma aprēķināšanas kārtību gadījumos, kad nodokļu maksātājam nav piemērots iesniedzamā vispārējā nodrošinājuma samazinājums.  Saistībā ar to, ka likumā „Par akcīzes nodokli” ir svītrota norma par samazinātas akcīzes nodokļa likmes piemērošanu par naftas produktiem, kuriem Latvijas Republikā pievienotā rapša sēklu eļļa vai no rapša sēklu eļļas iegūtā biodīzeļdegviela veido vismaz 30 tilpumprocentus no kopējā produktu daudzuma, ir nepieciešams precizēt MK noteikumu 32.11.apakšpunktu, precizējot biodegvielas produktu uzskaitījumu, kā arī svītrojot no šī apakšpunkta nosacījumu par pievienotās biodegvielas minimālo apjomu.  Saeima 2018.gada 27.septembrī pieņēma likumprojektu „Grozījumi likumā „Par nodokļiem un nodevām””, kas paredz noteikt jaunu Padziļinātās sadarbības programmas modeli, un atbilstoši konceptuālajam ziņojumam „Par Padziļinātās sadarbības programmas darbību un tās attīstības modeli” (Ministru kabineta 2018.gada 27.jūnija rīkojums Nr.290) ar jauno Padziļinātās sadarbības programmas modeli tiks ieviesta uzņēmumu trīs līmeņu grupēšana, paredzot Padziļinātās sadarbības programmas Bronzas, Sudraba un Zelta līmeņa dalībnieku grupēšanu.  Katra līmeņa priekšrocības ir noteiktas konceptuālajā ziņojumā „Par Padziļinātās sadarbības programmas darbību un tās attīstības modeli”, starp konceptuālajā ziņojumā piedāvātajām priekšrocībām paredzētas priekšrocības akcīzes nodokļa vispārējā nodrošinājuma apmēra piemērošanā Padziļinātās sadarbības programmas Sudraba un Zelta līmeņa dalībniekiem.  Šobrīd MK noteikumu 33. un 34.punktā noteikts, ka priekšrocības akcīzes nodokļa vispārējā nodrošinājuma apmēra piemērošanā ir noteiktas visiem Padziļinātās sadarbības programmas dalībniekiem.  Lai nodrošinātu, ka priekšrocības akcīzes nodokļa vispārējā nodrošinājuma apmēra piemērošanā ir noteiktas Padziļinātās sadarbības programmas Sudraba un Zelta līmeņa dalībniekiem, nepieciešams veikt atbilstošus grozījumus MK noteikumu 33. un 34.punktā.  Saistībā ar Ministru kabineta 2017.gada 21.jūlija rīkojuma Nr.379 „Par konceptuālo ziņojumu „Par atjaunojamo energoresursu izmantošanu transporta sektorā”” 3.punktā noteikto grozījumi vienlaikus paredz MK noteikumus papildināt ar jaunu 34.1 punktu, nosakot atvieglotus nosacījumus akcīzes nodokļa vispārējā nodrošinājuma piemērošanai degvielas B100 pārvietošanai pa jūru uz citu Eiropas Savienības dalībvalsti, ja ar to noslēgts starpvalstu līgums.  Pašreiz MK noteikumu 54.punktā noteikta kārtība, kādā VID izmanto akcīzes nodokļa vispārējā nodrošinājuma apliecības saņemšanai iemaksāto drošības naudu, tostarp atbilstoši MK noteikumu 68.punktā noteiktajai kārtībai.  Taču MK noteikumu 68.punktā noteikts pienākums nodrošinātājam segt nodrošinājuma iesniedzēja akcīzes nodokļa pamatparādu un atbildība, ja tas netiek samaksāts mēneša laikā pēc VID rakstveida pieprasījuma saņemšanas.  Atbilstoši MK noteikumu 2.1.apakšpunktam nodrošinātājs ir persona, kura ieguvusi nodrošinātāja statusu.  Ievērojot to, ka komersants, kas par nodrošinājumu izmanto drošības naudu, neiegūst nodrošinātāja statusu, no MK noteikumu 54.punkta ir svītrojama atsauce uz MK noteikumu 68.punktu.  Lai piemērotu vienādus nosacījumus nodrošinātājiem un nodokļu maksātājiem, kas par nodrošinājumu izmanto iemaksāto drošības naudu, MK noteikumu projekta 54.punktu nepieciešams precizēt, papildinot to ar atsauci uz 67.punktu, tādējādi nosakot, ka iemaksāto drošības naudu VID ir tiesīgs izmantot ne vēlāk kā sešu mēnešu laikā no nodrošinājuma apliecības pārreģistrācijas, ja attiecīgo nodrošinājumu pēc nodrošinājuma apliecības pārreģistrācijas vairs neizmanto, vai pēc nodrošinājuma apliecības spēka zaudēšanas. Attiecīgi nepieciešams precizēt MK noteikumu 67.punktu, nosakot, ka tas piemērojams arī attiecībā uz iemaksāto drošības naudu.  Lai vienādotu akcīzes nodokļa vispārējam nodrošinājumam un vienreizējam nodrošinājumam iemaksātās drošības naudas atmaksas nosacījumus, grozījumi MK noteikumos paredz 55.punktā noteikto drošības naudas atmaksas termiņu 15 darbdienu laikā pielīdzināt 52.punktā noteiktajam darbdienu termiņam.  Saskaņā ar MK noteikumu 61.punkta nosacījumiem kredītiestādes un apdrošinātāji galvojumus un apdrošināšanas polises izsniedz elektroniska dokumenta veidā saskaņā ar MK noteikumu 6., 7., 8. un 9.pielikumu uz laikposmu, kas nepārsniedz 12 mēnešus no attiecīgā dokumenta izsniegšanas dienas. Tomēr pašreizējā situācijā saistību izpildes apdrošināšanas polišu un galvojumu izsniegšanas datumi un spēkā stāšanās datumi atšķiras, kas savukārt liedz akcīzes preču apritē iesaistītajiem komersantiem izmantot galvojumu vai saistību izpildes apdrošināšanas polisi par nodrošinājumu visus 12 mēnešus atbilstoši MK noteikumu 61.punkta nosacījumiem.  Lai novērstu šo situāciju un nodrošinātu galvojumu un saistību izpildes apdrošināšanas polišu izmantošanu pilnu tajās norādīto spēkā esības laiku, kā arī ļautu nodokļu maksātājiem savlaicīgi šos dokumentus iesniegt VID, nepieciešami grozījumi Noteikumu 61.punktā, nosakot, ka saistību izpildes apdrošināšanas polises un galvojumus apdrošināšanas sabiedrības un kredītiestādes izsniedz uz laikposmu, kas nepārsniedz 12 mēnešus no attiecīgā dokumenta spēkā stāšanās dienas.  Ņemot vērā to, ka jaunais Padziļinātās sadarbības programmas modelis paredz piesaistīt plašāku komersantu loku, tai skaitā vidējos un mazos nodokļu maksātājus, un esošais Padziļinātās sadarbības programmas dalībnieku skaits veido tikai trīs procentus no prognozētā jaunā dalībnieku skaita, kā arī saistībā ar to, ka pirms Ministru kabineta noteikumu projekta „Padziļinātās sadarbības programmas darbības noteikumi” spēkā stāšanās notiks esošo Padziļinātās sadarbības programmas dalībnieku pārvērtēšana, kā rezultātā iespējama VID piedāvāto pakalpojumu izmantošanas priekšrocību maiņa jau esošajiem Padziļinātās sadarbības programmas dalībniekiem, Noteikumu projektā paredzēti pārejas noteikumi, nosakot, ka Padziļinātās sadarbības programmas dalībniekiem izsniegtās spēkā esošās nodrošinājuma apliecības jāpārreģistrē līdz 2019.gada 1.aprīlim.  Ņemot vērā iepriekš aprakstītās izmaiņas MK noteikumu 32.11.apakšpunkta redakcijā, Noteikumu projekts paredz tehniska rakstura izmaiņas 1.pielikuma 3.punktā, lai nodrošinātu tiesību normu savstarpēju atbilstību. |
| 3. | Projekta izstrādē iesaistītās institūcijas un publiskās personas kapitālsabiedrības | VID |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kam piemērots Padziļinātās sadarbības programmas dalībnieka statuss un kam ir spēkā esošas akcīzes nodokļa vispārējā nodrošinājuma apliecības ar iesniegtā vispārējā nodrošinājuma samazinājumu 100 procentu apmērā no vispārējā nodrošinājuma apmēra, kuru kopējais skaits pēc VID rīcībā esošās informācijas ir 10.  Kredītiestādes un apdrošināšanas sabiedrības, kuru kopējais skaits pēc VID rīcībā esošās informācijas ir 21. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz noteikt atvieglotus nosacījumus akcīzes nodokļa vispārējā nodrošinājuma saņemšanai Padziļinātās sadarbības programmas Sudraba un Zelta līmeņa dalībniekiem.  Savukārt administratīvais slogs palielināsies tiem Padziļinātās programmas dalībniekiem, kurus pārcels uz Bronzas līmeni un kuri līdz šim izmantoja atvieglotus nosacījumus akcīzes nodokļa vispārējā nodrošinājuma saņemšanai.  Noteikumu projekts samazinās administratīvo slogu kredītiestādēm un apdrošināšanas sabiedrībām, jo tām galvojumos un saistību izpildes apdrošināšanas polisēs vairs nevajadzēs norādīt attiecīgo dokumentu izsniegšanas laiku, ņemot vērā Noteikumu projektā paredzēto, ka saistību izpildes apdrošināšanas polišu un galvojumu izmantošanas laikposms nepārsniedz 12 mēnešus no attiecīgā dokumenta spēkā stāšanās dienas. |
| 3. | Administratīvo izmaksu monetārs novērtējums | Ņemot vērā to, ka nav iespējams prognozēt, cik un kuri no esošajiem Padziļinātās sadarbības programmas dalībniekiem neatbildīs Sudraba vai Zelta līmeņa nosacījumiem, nevar veikt administratīvo izmaksu monetāro novērtējumu, aprēķinot administratīvo izmaksu apjomu, jo katram no esošajiem Padziļinātās sadarbības programmas dalībniekiem ir atšķirīgs nepieciešamais akcīzes nodokļa vispārējā nodrošinājuma apmērs, kas tiek aprēķināts atkarībā no attiecīgā akcīzes preču apritē iesaistītā komersanta uzņēmējdarbības specifikas. |
| 4. | Atbilstības izmaksu monetārs novērtējums | Ņemot vērā šīs sadaļas 3.punktā norādīto informāciju, noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Noteikumu projekta izstrādi publicēta Finanšu ministrijas mājaslapas sadaļā „Sabiedrības līdzdalība” – „Tiesību aktu projekti” – „Nodokļu politika”, adrese:  <http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project511>  Tāpat sabiedrības pārstāvji varēs sniegt viedokļus par Noteikumu projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties Noteikumu projekta izstrādē, sniedzot priekšlikumus par nepieciešamajiem grozījumiem MK noteikumos. |
| 3. | Sabiedrības līdzdalības rezultāti | Noteikumu projekta izstrādes procesā no sabiedrības pārstāvjiem priekšlikumi nav saņemti. |
| 4. | Cita informācija | Sabiedrība pēc normatīvā akta pieņemšanas tiks informēta par publikāciju laikrakstā “Latvijas Vēstnesis”, kā arī tas tiks ievietos bezmaksas normatīvo aktu datubāzē [www.likumi.lv](http://www.likumi.lv) |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID |
| 2. | Projekta izpildes ietekme uz pārvaldes funkcijām un institucionālo struktūru  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpildi nodrošinās esošo institūciju līdzšinējo funkciju un cilvēkresursu ietvaros.  Jaunu valsts institūciju izveidošana nav nepieciešama un papildu finansējums nav nepieciešams. |
| 3. | Cita informācija | Nav |

Finanšu ministre D.Reizniece-Ozola

Bormanis 67120109

Janis.Bormanis@vid.gov.lv